Preekopsomming van Sondag 31 Januarie (Aand)
Die pad waarop Jesus se Gees ons lei
Elkeen van ons is op ons lewenspad. Net soos daar duisende paaie in ons land is, net so is daar baie lewenspaaie wat gevolg kan word. Die Bybel erken dat daar baie paaie bestaan, maar daar is net een ware betekenisvolle pad - die pad waarop Jesus se Gees ons lei.
Hoe lyk hierdie pad?
Dit is ’n pad van die Gees
In Handelinge 2 lees ons hoe die Heilige Gees uitgestort is. Die bedeling van die Gees het begin en vandag nog leef ons in die bedeling van die Gees. Wanneer mens deur Handelinge lees, kom mens onder die indruk van hoe afhanklik die kerk van die krag en leiding van die Gees was. In Handelinge 13:2 lees ons dat dit die Heilige Gees was wat vir Barnabas en Paulus stuur op hul pad om die werk te doen waarvoor Hy hulle geroep het. Op hierdie pad is mense nie baas nie, want die Gees van God lei jou, beskerm jou en gee vir jou krag.
Dit is ’n pad van transformasie en groei
Wanneer ons op Jesus se pad begin loop, verander ons lewe. Die dag dat God sy Gees aan jou skenk, is dit Jesus wat binne jou begin leef. Dit beteken Hy beïnvloed hoe jy dink, praat en reageer. In Handelinge vind ons een van die kenmerkendste voorbeelde hiervan in die vorm van Paulus. Aanvanklik was hy iemand wat die kerk vervolg het. Die Here verander hom in iemand wat die Koninkryk dien, wat vir die kerk lief is en wat die evangelie uitdra orals waar hy gaan.
Dit is ’n pad met weerstand
Wanneer ons van Paulus en Barnabas se eerste sendingreis lees, dan lees ons van baie gevare, struikelblokke en uitdagings. Sommer vinnig kry hulle weerstand van Barjesus, die towenaar (kyk Handelinge 13:6).
Dit is ’n pad na buite
Barnabas en Paulus word uitgestuur, nie ingestuur nie. Ons kan baie leer by die gemeente in Antiogië. Hulle was meer as gewillig om twee van hul beste onderwysers prys te gee om God se werk op ander plekke te gaan doen. Handelinge 1:8 stel duidelik dat ons die Here se boodskap en liefde moet uitdra tot op die uithoeke van die wêreld. Jesus se groot opdrag vind ons in Matteus 28:18-20: Gaan uit en maak mense my dissipels.